钦定古今图书集成/明伦汇编/官常典/第213卷 > 韦昭度
## 钦定古今图书集成/明伦汇编/官常典/第213卷 > 韦昭度

按《唐书》本传，“昭度，字正纪，京兆人。擢进士第，践历华
近，累迁中书舍人。僖宗西狩，以兵部侍郎、翰林学士
承旨从。未几，进同中书门下平章事。还京，授司空，再
狩山南，还次凤翔，李昌符乱兴仓卒，昭度质家族于
禁军，誓共讨贼。士感动，乃平昌符，迁太保兼侍中。昭
宗即位，守中书令，封岐国公。阆州刺史。王建攻陈敬”
瑄于成都，以昭度为西川节度使，敬瑄不内，诏东川
顾彦朗与建合兵以讨。拜昭度兼行营招抚使。乃建
幢节行城下，谕其众曰：“毋久闭垒！”敬瑄遣人詈曰：“铁
券先帝所命，若何违之？”淹半岁，始拔汉州。建绐昭度
曰：“公𣊻师远出，事蛮夷地方，山东兵连祸结，朝廷不
能治腹心疾也，宜亟还定之。敬瑄小丑，当责建等可
办。”昭度信之，请还。未半道，建以重兵守剑门，急攻成
都，囚敬瑄，自称留后，罢昭度为东都留守。杜让能既
被害，以司徒、门下侍郎复为平章事，进太傅。王行瑜
求为尚书令，昭度建言：“太宗由是即位后，人臣无复
拜者。郭子仪有大功，尝授之，固辞免，况行瑜乎？”乃更
号尚父。行瑜怨，会用李磎辅政，而崔昭纬密语行瑜
曰：“前公已为尚书令，昭度持不可，今又引磎叶力，此
奸人务立党与，惑上听，恐事复有如杜太尉时。”行瑜
乃与李茂贞数上书讥诋朝政，昭度惧，称疾，罢为太
傅致仕。行瑜、茂贞、韩建联兵至关下，言昭度伐蜀失
谋，请贬之。未及报，而行瑜收昭度于都亭驿，杀之。天
子不得已，下诏𣊻其罪。行瑜诛，乃追复官爵，许其家
收葬，赠太尉。